ข้อมูลทั่วไป

## ปรัชญาและปณิธาน

ภาควิชาวิศวกรรมอุตสาหการมีปณิธานในการคิด สร้าง และถ่ายทอดความรู้ตั้งแต่ขั้นพื้นฐานถึงระดับการใช้งานในวิทยาการต่าง ๆ ที่เกี่ยวข้องกับวิศวกรรมอุตสาหการ ซึ่งรวมทั้งการเชื่อมโยงวิทยาการให้สอดคล้องกับสภาพแวดล้อม วัฒนธรรม ความเป็นมาของแต่ละท้องถิ่นเพื่อให้เกิดความสมดุลที่ยั่งยืน

## วิสัยทัศน์

เป็นภาควิชาฯ ชั้นนำในภูมิภาคเอเซียอาคเนย์ในด้านการเรียน การสอน การวิจัย และบริการวิชาการให้แก่สังคม

## ประวัติภาควิชา

ประวัติความเป็นมา ภาควิชาวิศวกรรมอุตสาหการ ได้ก่อตั้งขึ้นอย่างเป็นทางการเมื่อวันที่ 28 ธันวาคม พ.ศ. 2525 เพื่อตอบสนองต่อความเจริญเติบโตในด้านอุตสาหกรรมของประเทศไทย และแผนพัฒนาการศึกษาของ คณะ วิศวกรรมศาสตร์ มหาวิทยาลัยเกษตรศาสตร์ โดยพูดคุยตลอดระยะเวลานับตั้งแต่การก่อตั้งภาควิชาฯ จนถึงปัจจุบัน ได้มีการพัฒนาด้านการเรียนการสอนในหลักสูตรต่าง ๆ เพื่อให้มีความรู้ในด้านการควบคุมออกแบบ และการวางแผนการผลิตในโรงงานอุตสาหกรรม ทั้งนี้ได้ครอบคลุมหลักวิชาที่สำคัญ เช่น การควบคุมคุณภาพ การวางผังโรงงาน เศรษฐศาสตร์วิศวกรรม การวิจัยการดำเนินงานและการศึกษาการปฏิบัติงาน ตลอดจนการประยุกต์เทคโนโลยีอันทันสมัย โดยได้เปิดหลักสูตรระดับต่างๆ

### **ระดับปริญญาตรี**

1. ปีการศึกษา 2525 เปิดรับนิสิตระดับปริญญาตรีหลักสูตรวิศวกรรมศาสตรบัณฑิตสาขาวิชาวิศวกรรมอุตสาหการเป็นรุ่นแรก จำนวน 17 คน โดยผ่านการคัดเลือกจากทบวงมหาวิทยาลัย ซึ่งถือว่าเป็นหลักสูตรภาคปกติของภาควิชาฯ ปัจจุบันรับนิสิตปีละประมาณ 80 คน

2. ปีการศึกษา 2532 ได้รับการอนุมัติจากมหาวิทยาลัยฯ ให้ทำการเปิดสอนระดับปริญญาตรี (ภาคพิเศษ) ใช้หลักสูตรเดียวกับภาคปกติ โดยมีคณะกรรมการบริหารและคณะกรรมการดำเนินงานมีหน้าที่ในการบริหารจัดการโครงการฯให้เป็นไปตามวัตถุประสงค์ของหลักสูตรซึ่งคณะกรรมการดำเนินงานมาจากการสรรหาโดยคณะกรรมการบริหารโดยนิสิตจะทำการแยกสาขาในชั้นปีที่ 2 จำนวนนิสิตที่รับแต่ละปีการศึกษาประมาณ 80 คน

3. ปีการศึกษา 2546 ภาควิชาฯ ร่วมกับคณะวิศวกรรมศาสตร์ ได้ทำการเปิดสอนหลักสูตรวิศวกรรมศาสตรบัณฑิต สาขาวิศวกรรมอุตสาหการ (นานาชาติ) โดยมีโครงสร้างหลักสูตรในแนวทางเดียวกับภาคปกติและภาคพิเศษ และดำเนินการเรียนการสอนโดยใช้ภาษาอังกฤษ ซึ่งในปีแรกของการศึกษาของนิสิตจะรับรวมกับสาขาวิศวกรรมเครื่องกล และทำการแยกสาขาในชั้นปีที่ 2 ต่อมาในปีการศึกษา 2547 ภาควิชาฯ กำหนดรับนิสิตโดยแยกสาขาตั้งแต่การรับเข้าประมาณรุ่นละ 50 คน ด้านการบริหารจัดการจะมีคณะกรรมการบริหาร และคณะกรรมการดำเนินงาน มีหน้าที่ในการบริหารจัดการโครงการฯ ให้เป็นไปตามวัตถุประสงค์ของหลักสูตรเช่นเดียวกับหลักสูตรภาคพิเศษจะแตกต่างเพียงคณะกรรมการดำเนินงานมาจากตัวแทนจากแต่ละสาขาวิชาที่ทำการเปิดสอน

### **ระดับบัณฑิตศึกษา**

1.ปีการศึกษา 2536 ภาควิชาฯ ได้รับการอนุมัติจากมหาวิทยาลัยฯ ให้ทำการเปิดสอนหลักสูตรวิศวกรรมศาสตรมหาบัณฑิต สาขาวิชาวิศวกรรมอุตสาหการ แผน ก แบบ ก2 ภาคปกติ โดยรับนิสิตในภาคต้นของปีการศึกษาแต่ละรุ่นรับนิสิตเข้าประมาณ 20 คน

2.ปีการศึกษา 2541 ได้มีการขยายการดำเนินงานเพิ่มเติม โดยเปิดสอนหลักสูตรวิศวกรรมศาสตร-มหาบัณฑิต สาขาวิชาวิศวกรรมอุตสาหการ (นานาชาติ) แผน ก แบบ ก2 และแผน ข ภายใต้ความร่วมมือกับ Case Western Reserve University และ Utah State University จากประเทศสหรัฐอเมริกา โดยการเรียนการสอนจัดแบบเรียน 1 วิชาภายใน 1 เดือน และ 4 วิชาต่อภาคการศึกษา และรับนิสิตในภาคต้นและภาคปลายของแต่ละภาคการศึกษา

3. ปีการศึกษา 2542 ภาควิชาฯ ได้เปิดสอนหลักสูตรดุษฏีบัณฑิต สาขาวิชาวิศวกรรมอุตสาหการ แบบ 2.1

4. ปีการศึกษา 2543 ได้เปิดสอนหลักสูตรวิศวกรรมศาสตรดุษฏี สาขาวิชาวิศวกรรมอุตสาหการ (นานาชาติ) แบบ 2.1 โดยได้รับความร่วมมือจาก Case Western Reserve University และ Utah State University จากประเทศสหรัฐอเมริกา และ Wollagong University จากประเทศออสเตรเลีย

5. ปีการศึกษา 2547 ภาควิชาฯ ได้เปิดสอนหลักสูตรวิศวกรรมศาสตรมหาบัณฑิต สาขาวิชาการจัดการวิศวกรรมภาคพิเศษ และนานาชาติ โดยเปิดสอนทั้ง แผน ก แบบ ก 2 และ แผน ข